《同胡原仲吴公路游清湍亭赋诗得流字》
宋代·刘子翚

出山曾几时，桂露飒已秋。
兴来任两屐，散此默默忧。
岚光近仍灭，鸟语静忽流。
新亭迥临危，急润循岩陬。
上有独树荫，下有鸣湍幽。
长飙一振荡，俯仰闻飕飕。
平生尘累心，净尽迥此游。
徘徊啸咏发，瞻眺穷林丘。
天寒云已归，山好客自留，
悠然百不知，日月过则休。
人生乐在我，何必遂所求。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。